‘ভুতুড়ে ভোটার’, জেলাশাসকদের কড়া বার্তা মুখ্যসচিবের

ওয়েব ডেস্ক: মুখ্যমন্ত্রী মমতা বন্দ্যোপাধ্যায় (Mamata Banerjee) বৃহস্পতিবার নেতাজি ইন্ডোর স্টেডিয়ামে ভোটার তালিকা সংশোধনে তৃণমূল (TMC) কর্মীদের মাঠে নামতে নির্দেশ দিয়েছেন। তাঁর অভিযোগ ছিল, বিহার, গুজরাটের মতো রাজ্যের বাসিন্দাদের নাম বাংলার ভোটার তালিকায় (Voter List) ঢোকানো হয়েছে। নির্বাচন কমিশনের আশীর্বাদে বিজেপি এই কাজ করেছে। দক্ষিণ ২৪ পরগনা জেলার চম্পাহাটিতে যে ভুতুড়ে ভোটারের হদিশ মিলেছে সেইরকম অন্য কোথাও রয়েছে কি না খতিয়ে দেখতে উদ্যোগ নিয়েছে রাজ্যের শাসকদল। এবার প্রশাসনিকস্তরে ভোটার কার্ড নিয়ে সক্রিয়তা শুরু হল রাজ্যে। শুক্রবার নবান্নে মুখ্যসচিব মনোজ পন্থ জেলাশাসকদের ভোটার কার্ড নিয়ে কড়া বার্তা দিয়েছেন। তিনি জানিয়েছেন, যদি কোনও অভিযোগ থাকে তাকে গুরুত্ব দিয়ে দেখতে হবে। ভুয়ো ভোটার কার্ড নিয়ে কোনও অভিযোগ এলে সেগুলো সিইও অফিসকে সঙ্গে সঙ্গে জানাতে হবে। আরও সতর্ক হতে হবে। নতুন যে আবেদনগুলি আসছে সেগুলো ভালো করে পরীক্ষা করতে হবে। অবহেলা করা যাবে না।

নবান্ন সূত্রে খবর, এদি্ন বিকেল সাড়ে পাঁচটা থেকে জেলাশাসক ও পুলিশ সুপারদের নিয়ে বৈঠক করেন মুখ্যসচিব। সেই বৈঠকে ভোটার কার্ড প্রসঙ্গ তুলে নির্দেশ মুখ্যসচিবের। এর আগেও এই বিষয়ে নবান্ন থেকে কড়া পদক্ষেপের নির্দেশ যায় জেলা প্রশাসনে। উল্লেখ্য, এই বিষয়ে সংশ্লিষ্ট জেলাগুলি থেকে রিপোর্ট চেয়ে পাঠিয়েছে মুখ্য নির্বাচনী আধিকারিকের দফতর। দক্ষিণ ২৪ পরগনা, কোচবিহার, মুর্শিদাবাদ, দক্ষিণ দিনাজপুর থেকে রিপোর্ট চেয়ে পাঠানো হয়েছে।